છૂટી ગયેલી નોકરી, મિત્રોમાં તેના નામે થતાં ખિખિયાટા, ભારે આર્થિક સંકડામણ અને સતત માથા પર લટકતી ભાડાની ઉઘરાણી... ચારેબાજુએથી ઘેરાયેલા વિલિયમને છેલ્લા કેટલાંક મહિનાઓથી એક બિહામણા સપનાએ પણ પજવવાનું શરૂ કર્યું હતું. શરૂઆતમાં એ ભયાનક સપનું ક્યારેક જ આવતું. તીવ્ર ડિપ્રેશનને લીધે આવું થાય છે એમ તેણે મન મનાવ્યું. પણ પછી તો એ સપનાનો અંતરાલ અને ભયાવહતા બંને વધ્યાં ત્યારે તેણે સાઈકિયાટ્રિસ્ટને ય કન્સલ્ટ કરી જોયા. તો ય સપનાએ કેડો ન છોડ્યો. હવે તો અંધારું ઘેરાય અને રાત પડે ત્યાં જ સપનાના આગોતરા ભારથી એ ગભરાવા લાગ્યો હતો અને ધોળે દિવસે ય સાવ નવરાધૂપ બેઠેલા તેને પોતાની આસપાસ ભયનો ઓથાર ઝળુંબતો વર્તાતો હતો.